**НАРЕДБА ЗА УПРАВЛЕНИЕТО НА КАЧЕСТВОТО В ИНСТИТУЦИИТЕ**

**ОТ СИСТЕМАТА НА ПРЕДУЧИЛИЩНОТО И УЧИЛИЩНОТО ОБРАЗОВАНИЕ**

**Раздел I**

**Общи положения**

**Чл. 1.** (1) С тази наредба се определя държавният образователен стандарт за управление на качеството в институциите от системата на предучилищното и училищното образование.

(2) Държавния образователен стандарт по ал. 1 определя условията и редът за управление на качеството в детските градини и училищата от системата на предучилищното и училищното образование и включва:

1. принципи и цели на управлението на качеството в детските градини и училищата;

2. условия и ред за функциониране на системата за управление на качеството в детските градини и училищата.

**Чл. 2.** Качество на образованието е степента на съответствие с:

1. принципите и целите на образованието при осъществяване на процесите в детските градини и училищата;

2. потребностите и с очакванията на децата, на учениците и на родителите;

3. потребностите и с очакванията на други заинтересовани страни.

**Чл. 3.** Управление на качеството е непрекъснат процес на организационно развитие, основан на анализиране, планиране, изпълнение на дейностите, оценяване и внасяне на подобрения в работата на детските градини и на училищата.

**Раздел II**

**Принципи и цели на управлението на качеството в институциите**

**Чл. 4.** Управлението на качеството в детските градини и в училищата се основава на следните принципи:

1. ефикасност при използване на ресурси и ефективност при организиране и реализиране на образователния процес и на взаимодействието между участниците в образователния процес;

2. автономност, непрекъснатост, устойчивост и прозрачност в процеса на управление на качеството.

**Чл. 5.** Целите на управлението на качеството са насочени към непрекъснатото подобряване на:

1. индивидуалния напредък на всяко дете и ученик;

2. образователната среда в детската градина и в училището;

3. управлението на детската градина и на училището.

**Раздел III**

**Система за управление на качеството в институциите**

**Чл. 6.** Управлението на качеството в детските градини и в училищата се осъществява чрез създаване и прилагане на вътрешна система за управление на качеството.

**Чл. 7.** Вътрешната система за управление на качеството се осъществя чрез:

1. определяне на потребностите и очакванията на участниците в образователния процес и на други заинтересовани страни;

2. формулиране на целите на управление на качеството;

3. определяне на дейностите със съответните отговорни лица, необходими за постигане на целите на управление на качеството;

4. определяне и осигуряване на ресурсите, необходими за постигане на целите на управление на качеството;

5. определяне на дейности и на начини за измерване на ефективността и ефикасността на образователния процес и взаимодействието между участниците в образователния процес;

6. определяне и прилагане на мерки за предотвратяване на рискове;

7. извършване на дейности за постоянно подобрение.

**Чл. 8.** Вътрешната система за управление на качеството в детските градини и в училищата се отнася до:

1. анализирането, планирането, изпълнението на дейностите, самооценяването и внасянето на подобрения в работата на детската градина или на училището;

2. областите на самооценяване;

3. участниците в процеса на управление на качеството.

**Чл. 9.** Анализирането в процеса на управление на качеството се основава на информация за:

1. потребностите и очакванията на участниците в образователния процес и на други заинтересовани страни;

2. образователната среда;

3. резултатите от работата на детската градина или на училището;

4. идентифицирани рискове.

**Чл. 10.** Планирането на дейностите в процеса на управление на качеството се извършва въз основа на анализирането в процеса на управление на качеството и включва определяне на:

1. цели на управление на качеството;

2. дейностите със съответните отговорни лица, необходими за постигане на целите на управление на качеството;

3. ресурси, необходими за постигане на целите на управление на качеството;

4. дейности и начини за измерване на ефективността и ефикасността на образователния процес и взаимодействието между участниците в образователния процес;

5. мерки за предотвратяване на рискове.

**Чл. 11.** Изпълнението на дейностите се осъществява чрез:

1. осигуряване на ресурси, необходими за постигане на целите на управление на качеството;

2. прилагане на начини за измерване на ефективността и ефикасността на образователния процес и на взаимодействието между участниците в образователния процес;

3. прилагане на мерки за предотвратяване на рискове.

**Чл. 12.** (1) Самооценяването се осъществява всяка учебна година.

(2) Самооценяването се извършва в следните области:

1. образователен процес;
2. управление;
3. институционална среда.

(3) Областта образователен процес включва: резултатите от обучението и ефективността на взаимодействието в процеса на обучението, възпитанието и социализацията, на управлението на класа и групата, на оценяването, на осигурената подкрепа за личностно развитие и на екипната работа между учителите и другите педагогически специалисти за индивидуалния напредък на всяко дете и ученик.

(4) Областта управление включва: управление на човешките ресурси в т.ч. ефективност на квалификациите, атестиране на педагогическите специалисти, управление на финансовите, информационните и технологичните ресурси, управление на партньорствата за развитие на детската градина или училището за повишаване резултатите от образователния процес, както и ефективно лидерство.

(5) Областта институционална среда включва: физическа среда и информационно и библиотечно осигуряване на училищата и детските градини, развитие на организационната култура на детската градина или училището, развитие на среда за подкрепа и ефективно взаимодействие между всички участници в образователния процес и с всички заинтересовани страни, както и удовлетвореност на участниците в образователния процес.

(6) Самооценяването се извършва въз основа на показатели, определени от педагогическия съвет на детската градина или на училището, в съответствие на вида и спецификата на институцията.

**Чл. 13.** Внасянето на подобрения е непрекъснат процес и се осъществява въз основа на анализирането, планирането, изпълнението на дейностите и оценяването.

**Чл. 14.** (1) Участници в процеса на управлението на качеството в детските градини и в училищата са:

1. директорът на детската градина или на училището;

2. педагогическият съвет на детската градина или на училището;

3. комисията за управление на качеството в детската градина или в училището.

**Раздел IV**

**Условия и ред за функциониране на системата за управление качеството в институциите**

**Чл. 15.** Функционирането на системата за управление на качеството в институциите се осъществява чрез взаимосвързани действия на участниците в процеса на управление на качеството.

**Чл. 16.** Директорът на детската градина или на училището:

1. определя комисията за управление на качеството;

2. осигурява ресурсите, необходими за постигане на целите на управление на качеството в рамките на утвърдения бюджет на институцията и на средствата по проекти;

3. осигурява прилагане на мерките за предотвратяване на рискове;

4. осигурява публикуването на годишния доклад с резултатите от проведеното самооценяване на интернет страницата на детската градина или на училището;

5. организира и управлява внасянето на подобрения в детската градина или в училището.

**Чл. 17.** Педагогическият съвет на детската градина или на училището приема:

1. целите на управление на качеството;

2. дейностите със съответните отговорни лица и ресурси, необходими за постигане на целите на управление на качеството;

3. дейности, начини и средства за измерване на ефективността и ефикасността на образователния процес и на взаимодействието между участниците в образователния процес;

4. мерките за предотвратяване на рискове;

5. дейностите, процедурите и критериите за самооценяване;

6. годишен план-график за провеждане на дейностите по самооценяване;

7. годишен доклад за резултатите от проведеното самооценяване.

**Чл. 18. К**омисията за управление на качеството:

1. извършва анализирането в процеса на управление на качеството;

2. предлага процесите, отговорностите и ресурсите, необходими за постигане на целите на управление на качеството;

3. предлага средствата за измерване на ефективността и ефикасността на образователния процес и на взаимодействието между участниците в образователния процес;

4. предлага мерките за предотвратяване на рискове;

5. предлага дейностите, процедурите и критериите за самооценяване;

6. предлага годишен план-график за провеждане на дейностите по самооценяване;

7. извършва дейностите по самооценяване;

8. изготвя годишен доклад с резултатите от проведеното самооценяване;

9. предлага мерки и дейности за подобряване на качеството в образователния процес;

10. предлага коригиращи мерки за изпълнението на годишния план-график за провеждане на дейностите по самооценяването и организира и координира изпълнението им;

11.прилага средства за измерване на ефективността и ефикасността на образователния процес и на взаимодействието между участниците в образователния процес.

**Чл. 19.** Дейностите по анализирането в процеса на управление на качеството се извършват в началото на учебната година, като:

1. се определят потребностите и очакванията на участниците в образователния процес и на други заинтересовани страни чрез анкети, допитвания и други форми за събиране на информация;

2. се определят условията, факторите и елементите на образователната среда в съответствие с областите по чл. 12, ал. 2 и с определените от детската градина или училището показатели за оценяване на образователната среда;

3. се анализира информацията за работата на детската градина или на училището за изминалата учебна година;

4. се идентифицират рисковете в образователния процес, при взаимодействието на участниците в него, в процеса на управление на детската градина или на училището.

**Чл. 20.** Дейностите по планирането в процеса на управление на качеството се извършват в началото на учебната година.

**Чл. 21.** Изпълнението на дейностите в процеса на управление на качеството се осъществява непрекъснато в рамките на учебната година.

**Чл. 22.** (1) Дейностите по самооценяване се осъществяват в съответствие с годишен план-график.

(2) Годишният план-график съдържа дейности, процедури, срокове и отговорните лица за извършване на самооценяването.

**Чл. 23.** (1) Годишният доклад за резултатите от проведеното самооценяване съдържа информация за:

1. всяка от областите за самооценяване;

2. изпълнението на дейностите;

3. внасянето на подобрения;

4. прилаганите дейности, процедури и критерии за самооценяване;

5. резултатите от самооценяването.

(2) Годишният доклад се публикува на интернет страницата на детската градина или на училището в срок до 15 октомври на всяка година.

**ЗАКЛЮЧИТЕЛНИ РАЗПОРЕДБИ**

§ 1. Тази наредба се издава на основание чл. 22, ал. 4 във връзка с ал. 2, т. 15 от Закона за предучилищното и училищното образование.

§ 2. Наредбата влиза в сила от учебната 2021/2022 година.

§ 3. За самооценка при обучението чрез работа (дуална система на обучение) може да се използват допълнителни инструменти, отразяващи спецификата на тази форма на обучение.